**TAFLEN I’W DOSBARTHU: Senario ymarfer 1**

**Y bobl**:

Chi: Rydych chi'n ymarferydd mewn prosiect gofalwyr ifanc.

Plentyn: Mae Maisie Burns yn blentyn 10 oed a ddechreuodd fynychu'r prosiect yn ddiweddar

Rhiant/Gofalwr: Mae gan Mari Burns, mam sengl, sglerosis ymledol, ac mae hi mewn cadair olwyn.

**Y sefyllfa**

Mae Maisie yn ymddangos yn blentyn anhapus, pryderus.

Cafodd ei hatgyfeirio i’r prosiect gofalwyr ifanc o'r ysgol chwe wythnos yn ôl. Roedd yr ysgol wedi cyfeirio Maisie gan ei bod wedi’i hynysu ac nid yw’n cael mynd â neb gartref nac ymweld â ffrindiau. Roedd y pennaeth wedi disgrifio mam Maisie fel person gormesol sy’n ei rheoli ac mae hi'n disgwyl i Maisie wneud pob dim iddi pan nad yw hi yn yr ysgol.

Mae staff y prosiect wedi sylwi ei bod yn poeni'n gyson am yr hyn y bydd ei mam yn ei feddwl ac yn gofyn drwy’r amser pryd y bydd y bws mini yn dod i fynd â hi adref, gan ddweud, os nad yw hi'n ôl pan fydd ei mam yn ei disgwyl, y bydd hi mewn trwbl.

Yr wythnos diwethaf, arllwysodd ychydig bach o baent ar ei ffrog ac roedd hi yn ei dagrau ac, yn eich barn chi, yn gofidio’n ormodol. Roedd hi'n crynu mewn ofn gan ddweud y bydd ei mam yn ddig, yn ei chadw yn ei hystafell ac yn ei hatal rhag dod i'r ganolfan.

Y penwythnos diwethaf, roedd Maisie i fod i fynd i wersyll dydd. Pan aethoch i'w chasglu fore Sadwrn, daeth at y drws a dweud nad oedd hi'n gallu dod oherwydd nad oedd hi wedi gorffen y golch. Dywedodd wrthych fod llwyth ychwanegol gan fod ei mam wedi gwlychu'r gwely. Roedd ei mam wedi dweud na allai fynd oni bai bod y golch wedi'i gwblhau.

Fe wnaethoch geisio siarad â Ms Burns i weld a fyddai'n bosibl ei darbwyllo i adael i Maisie fynd i’r gwersyll dydd, ond roedd Ms Burns yn bendant mai'r cytundeb oedd y byddai Maisie’n cwblhau'r golch cyn y gallai fynd. Dywedodd nad oedd hi'n gweld pam mae angen i Maisie fynychu'r prosiect o gwbl.

Fe wnaethoch chi ddweud wrth Ms Burns eich bod yn poeni am Maisie ac yn meddwl y gallai atgyfeiriad i'r gwasanaethau cymdeithasol helpu a sicrhau bod anghenion Ms Burns a Maisie yn cael eu diwallu. Yna, trodd Ms Burns yn ymosodol iawn a gofynnodd i chi adael, gan ddweud na fyddai hi'n caniatáu atgyfeiriad i'r gwasanaethau cymdeithasol o dan unrhyw amgylchiadau.

**A yw’r plentyn hwn yn wynebu risg?**

**Beth yw eich pryderon? Beth yw’r dystiolaeth y maent yn seiliedig arni?**

**A fyddech yn gwneud hysbysiad diogelu (atgyfeirio)? Pam/Pam ddim?**

**Pe baech yn gwneud hysbysiad, pa wybodaeth fyddech chi'n ei chynnwys?**

**TAFLEN I’W DOSBARTHU: Senario ymarfer 2**

**Y bobl**:

Chi: Rydych chi'n gweithio yn y gwasanaethau cymdeithasol, yn gwneud hysbysiadau

Plentyn: Suzanne Smith, chwech oed, unig blentyn

Rhiant/Gofalwr: Nerys Smith, mam, sengl yn ddiweddar

**Y sefyllfa**

Yr wythnos hon, rydych wedi derbyn tri atgyfeiriad ar wahân am Suzanne Smith:

Daw atgyfeiriad 1 gan feddyg teulu

Daeth mam i'm gweld yn dweud ei bod hi’n dioddef o iselder. Rhoddwyd meddyginiaeth iddi (Citalopram 20mg). Roedd plentyn gyda hi – nid oedd yn ymatebol iawn iddi ac roedd diffyg cynhesrwydd amlwg.

Daw atgyfeiriad 2 gan gymydog (sy'n gweithio mewn canolfan gofal dydd leol)

Mae gen i bryderon am Suzanne. Anaml mae ei mam yn gadael y tŷ mwyach ac nid yw Suzanne byth y tu allan yn chwarae, hyd yn oed yn yr ardd. Rwy'n ei gweld weithiau'n eistedd ar silff ffenestr yr ystafell fyw yn edrych allan ac mae hi'n edrych yn drist iawn.

Roedd y tad yn arfer byw gyda nhw ond symudodd allan tua thri mis yn ôl, nid wyf yn siŵr ble mae’n byw nawr ond nid wyf wedi ei weld yn ymweld â Suzanne. Mae hi'n mynd i'r ysgol leol ond nid yw'n ymddangos bod ganddi unrhyw ffrindiau i gerdded yn ôl ac ymlaen i'r ysgol gyda nhw.

Daw atgyfeiriad 3 gan arweinydd diogelu ysgol

Rwy'n poeni am Suzanne sy'n chwech oed. Mae hi'n aml yn hwyr ac yn dod i'r ysgol heb gael brecwast. Mae'r ysgol wedi bod â phryderon ers cwpl o fisoedd ac wedi gwahodd mam Suzanne i mewn ar dri achlysur i gyfarfod ond nid yw wedi dod i’r un ohonynt. Rydym hefyd wedi anfon llythyr yn cynnig atgyfeirio i'r gwasanaeth ataliadau ond nid yw wedi ymateb iddo.

Heddiw, dywedodd Suzanne wrthyf fod ei mam yn aml yn y gwely ac mae hi weithiau'n mynd heb ginio oni bai bod bara yn y tŷ ac mae hi wedyn yn gwneud brechdan iddi hi ei hun. Dywedodd Suzanne hefyd ei bod wedi dechrau cerdded i'r Ysgol ar ei phen ei hun oherwydd nad yw am i'w ffrindiau ofyn i gael dod i mewn i'w thŷ oherwydd ei fod yn fudr ac yn oer.

Fe wnaethom ffonio mam Suzanne cyn gwneud yr hysbysiad hwn a rhoddodd ganiatâd i ni gyflwyno’r wybodaeth hon i chi. Ni chynigiodd unrhyw esboniad heblaw ei bod yn cael amser anodd ers i'w phartner ei gadael ac roedd bellach ar feddyginiaeth ar gyfer iselder.

**Beth yw eich barn am y bob hysbysiad? Beth yw manteision/anfanteision pob un?**

**Pa mor dda y maent yn dilyn y canllawiau ar gyfer yr hyn y dylid ei gynnwys mewn hysbysiad?**

**Wedi'u cymryd yn unigol, pa fath o ymateb ydych chi'n meddwl y byddai’r naill a’r llall yn ei gael a pham?  
Wedi'u cymryd ar y cyd, pa fath o ymateb y dylid ei roi yn eich barn chi a pham?**